Ο **Τάκης Ραπτόπουλος** ήταν ποδοσφαιριστής του ΠΑΟΚ και του Άρη. Αγωνίστηκε στις δύο μεγάλες ομάδες της Θεσσαλονίκης. Το 1970, στέφθηκε κυπελλούχος Ελλάδας με τον Άρη Θεσσαλονίκης, ενώ αγωνίστηκε και με τον Απόλλωνα Καλαμαριάς και τον Π.Ο. Μουδανιών.

Βιογραφία
---------

### Καριέρα

Ο Ραπτόπουλος ξεκίνησε την αγωνιστική του καριέρα στις ακαδημίες της ΜΕΝΤ, πριν μεταπηδήσει στον ΠΑΟΚ το καλοκαίρι του 1958. Αγωνιζόταν ως αμυντικός και στον "δικέφαλο" παρέμεινε ως το 1965, με καλύτερη θέση της ομάδας της τέταρτη που κατέκτησε τη σεζόν 1962-63.

Μεταπήδησε στον Απόλλωνα Καλαμαριάς το καλοκαίρι του 1965, όπου αγωνίστηκε για δύο χρόνια στη δεύτερη κατηγορία του ελληνικού πρωταθλήματος, κατακτώντας την δεύτερη θέση του τρίτου ομίλου της κατηγορίας και τις δύο χρονιές.

Το 1967 συμφώνησε με την ομάδα του Αρη, του οποίου τη φανέλα φόρεσε 133 φορές και πέτυχε 8 τέρματα. Καθιερώθηκε κατευθείαν ως βασικό στέλεχος της ομάδας και στην πρώτη του χρονιά ο Άρης κατέκτησε την τέταρτη θέση, προσφέροντας και στο εκτελεστικό κομμάτι στους αγώνες με τον Πανσερραϊκό, το Αιγάλεω, τον Ολυμπιακό Λευκωσίας και τον Βύζαντα Μεγάρων, όπου σκόραρε συνολικά πέντε γκολ.

Το 1968-69, ο Άρης θα γίνει η πρώτη ομάδα εκτός Π.Ο.Κ. που θα μπει στην πρώτη τριάδα του ελληνικού πρωταθλήματος από καταβολής της Α' Εθνικής κατηγορίας, με τον Ραπτόπουλο να αγωνίζεται σε 32 αγώνες και να πετυχαίνει ένα γκολ.

Η επόμενη χρονιά θα αποτελέσει ορόσημο στην καριέρα του Ραπτόπουλου, αφού υπήρξε ογκόλιθος στην αμυντική λειτουργία της ομάδας του, βοηθώντας την να κατακτήσει τον τίτλο του κυπελλούχου Ελλάδος. Εκείνη τη σεζόν αγωνίστηκε συνολικά σε σαράντα παιχνίδια και πέτυχε με πέναλτι το γκολ με το οποίο οι "κίτρινοι" σφράγισαν την πρόκριση τους απέναντι στον Παναθηναϊκό, στις 27 Απριλίου 1970. Ακολούθησαν οι νίκες απέναντι στην Καλλιθέα και τον Ολυμπιακό, πριν επικρατήσουν στον τελικό επί του ΠΑΟΚ με 1-0.

Το 1970-71 ήταν η τελευταία σεζόν του Ραπτόπουλου με τον Άρη, όπου αγωνίστηκε σε 20 αγώνες, πετυχαίνοντας ένα γκολ. Συνέχισε στον Π.Ο. Μουδανιών, όπου και ολοκλήρωσε την καριέρα του, αγωνιζόμενος στη δεύτερη εθνική κατηγορία.

Διετέλεσε βοηθός προπονητή στον Άρη, δίπλα στον Απόστολ Τσατσέφσκι , τη χρονιά 1978-79. Μάλιστα στον αγώνα της 3η αγωνιστικής (24/09/1978), εκτός έδρας με τον ΟΦΗ (τελικό σκορ 1-1), κοουτσάρισε την ομάδα καθώς ο Τσατσέφκι απουσίαζε για προσωπικούς λόγους από την Ελλάδα.

### Θάνατος

Απεβίωσε σε ηλικία 75 ετών μαχόμενος με τον καρκίνο. Η κηδεία του έγινε στον ιερό ναό του Αγίου Θεράποντος στην Τούμπα. Ήταν πατέρας του δημοσιογράφου και παρουσιαστή στο Metropolis, Κωστή Ραπτόπουλου.

Στατιστικά με τον Άρη
---------------------

| Διοργάνωση | Αγώνες | Γκολ |
| --- | --- | --- |
| Α' Εθνική | 114 | 7 |
| Κύπελλο Ελλάδας | 12 | 1 |
| Ευρωπαϊκοί αγώνες | 7 | 0 |
| **Σύνολο** | **133** | **8** |

Παραπομπές
----------

1. ↑  Greece 1978/79 - RSSSF
2. ↑  Dimitrios Raptopoulos - Player profile | Transfermarkt
3. ↑  Greece - Final Tables 1959-1999 - RSSSF
4. ↑  ΤΑΚΗΣ ΡΑΠΤΟΠΟΥΛΟΣ: Ο «Μάγκας» δυο κόσμων - Metrosport
5. ↑  Εφημερίδα Μακεδονία, 10/10/1967, Σελίδα: 5
6. ↑  Εφημερίδα Μακεδονία, 28/11/1967, Σελίδα: 10
7. ↑  Εφημερίδα Μακεδονία, 5/12/1967, Σελίδα: 9
8. ↑  Εφημερίδα Μακεδονία, 6/3/1968, Σελίδα: 4
9. ↑  Εφημερίδα Μακεδονία, 2/4/1968, Σελίδα: 4
10. ↑  Greece 1968/69 - RSSSF
11. ↑  Εφημερίδα Μακεδονία, 29/4/1970, Σελίδα: 4
12. ↑  Τάκης Ραπτόπουλος(1967-1971), ο Τουμπιώτης που μπολιάστηκε με τον Άρη - Οι Άσσοι του ΑΡΕΩΣ
13. ↑  ΑΡΗΣ ΚΥΠΕΛΛΟΥΧΟΣ ΕΛΛΑΔΑΣ 1970: Η καλύτερη ομάδα όλων των εποχών - Metrosport
14. ↑  Greece 1970/71 - RSSSF[*νεκρός σύνδεσμος*]
15. ↑  «Εφημερίδα Βέροια, 27 Απριλίου 1974, Σελίδα 3» (PDF). Αρχειοθετήθηκε από το πρωτότυπο (PDF) στις 2 Φεβρουαρίου 2023. Ανακτήθηκε στις 26 Φεβρουαρίου 2021.
16. ↑
17. ↑  18 Ιουνίου, μια θλιβερή ημερομηνία για τον Άρη - www.aris.re

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6